Salme Kann

Salme Kann (1881-yil 31-yanvar, Kanepi, Rossiya imperiyasi – 1957-yil 26-oktyabr, Tartu, Estoniya) – estoniyalik vokal va xor oʻqituvchisi. Maʼlum bir muddat hamshiralik bilan ham shugʻullangan.

 Hayoti va taʼlimi 
Salme Kann Rossiya imperiyasining Livoniya gubernatorligiga qarashli Kanepi shahrida oddiy maktab oʻqituvchisi Hans Kann (1849—1932) va Liisa Kannlarning (1856—1936) oilasida tugʻilgan. Uning opasi Kallista Kann katta tilshunos olim boʻlgan. Salme Kann Sankt-Peterburg konservatoriyasida qoʻshiqchilik boʻyicha tahsil olgan. Unga konservatoriyada 1902-yildan 1904-yilgacha Elizaveta Fyodorovna Zwanziger, 1904-yildan 1906-yilgacha boʻlgan davrda Carolina Ferni, 1906—1907-yillar mobaynida esa Theodor Leschetizky ustozlik qilgan. U konservatoriyani 1908-yilda muvaffaqqiyatli tamomlagan. Keyinchalik esa 1908-yilda Milan, 1909-yildan 1910-yilgacha Florensiya shaharlarida ham taʼlim olgan.

 Faoliyati 
Salme Kann 1911-yilda yana Estoniyaga qaytib kelgan. Birinchi jahon urushi paytida u Moskva, Voronej va Penza kabi shaharlarda hamshira boʻlib ishlagan. 1920-yildan boshlab esa Tartu shahrida yashay boshlagan. 1920—1930-yillarda Tartuda qoʻshiqchilik boʻyicha shaxsiy oʻqituvchisi boʻlib ishlagan. 1926-yilda u Tartu ayollar uyushmasida Valgelindi ayollar xoriga asos solgan va uning rahbari boʻlib ishlay boshlagan. 1928-yilda esa Salme Kann boshchiligida Tartu ayol qoʻshiqchilari jamiyati tashkil etilgan.

Salme Kann 1940-yildan 1957-yilgacha Tartu shahridagi musiqa maktabida mumtoz musiqa oʻqituvchisi boʻlib ishlagan. 1944-yil 25-avgustdan 8-oktyabrgacha esa vaqtinchalik maktab direktori vazifasini bajarib turgan. Salme Kann oʻz faoliyati davomida Margarita Miglau, Kalmer Tennosaar va Hele Rahn kabi mashhur shogirdlar chiqargan.

 Manbalar 

Turkum:Oʻqituvchilar
Turkum:Estoniyalik ayol musiqa oʻqituvchilari